ขอเคลียร์
เข้ามาทำงานเป็นผู้จัดการใหญ่ ธนาคารอิสลามแห่งประเทศไทย(ไอแบงก์) ไม่ถึง 6 เดือน เสี่ยเตี้ยง-ธานินทร์ อังสุวรังษี เจอแต่มรสุมและงานหิน
8 เม.ย. 2556

เข้ามาทำงานเป็นผู้จัดการใหญ่ ธนาคารอิสลามแห่งประเทศไทย(ไอแบงก์) ไม่ถึง 6 เดือน เสี่ยเตี้ยง-ธานินทร์ อังสุวรังษี เจอแต่มรสุมและงานหิน
ล่าสุด โดนคู่สัญญาคือ บริษัท เอแอนด์โฟร์ วินเนอร์ เฟอร์ไลน์ และห้างหุ้นส่วนจำกัดโภคาเฟอร์นิเจอร์ ซึ่งเป็นบริษัทรับจ้างงานปรับปรุงและตกแต่งพื้นที่สาขาของธนาคารอิสลามแห่งประเทศไทย ยื่นหนังสือร้องเรียนนายกรัฐมนตรี ว่าธนาคารอิสลามฯ ค้างค่างวด 
ทำให้ธานินทร์ต้องรีบออกหน้ามาเชิญผู้ประกอบการทั้งสองรายเข้ามาเคลียร์ค่างวดด่วน และคาดว่าในสัปดาห์นี้ จะเชิญผู้รับจ้างงานรายอื่นๆ ที่ยังไม่มีปัญหามาชี้แจงถึงแนวทางการดำเนินงาน เพื่อไม่ให้เกิดปัญหาแบบนี้อีกต่อไป
ธานินทร์ ชี้แจงว่า สาเหตุการเบิกจ่ายค่างวดงานของไอแบงก์ที่ล่าช้าช่วงนี้ เกิดจากธนาคารได้แต่งตั้งคณะกรรมการสอบสวนการทุจริตเกี่ยวกับการจัดซื้อจัดจ้างการเปิดสาขาใหม่ของธนาคาร ทำให้จำเป็นต้องทบทวนและตรวจเข้มการจัดซื้อจัดจ้างเพื่อความโปร่งใส จนอาจกระทบต่อผู้รับจ้างบางราย แต่ขอยืนยันว่า จะเร่งเบิกจ่ายค่างวดที่ค้างไว้ให้แล้วเสร็จภายในกลางปี 2556 นี้ให้ได้
“ผมได้สั่งการให้คณะทำงานเร่งรัดการเบิกจ่าย เข้ามาดูแลกรณีดังกล่าวอย่างใกล้ชิด รวมถึงทุกกรณีที่เกิดเรื่องร้องเรียนเพื่อให้เกิดความเป็นธรรมกับทุกฝ่าย และเพื่อให้กระบวนการในการบริหารจัดการเป็นไปด้วยความเรียบร้อย และส่งผลดีต่อผู้ที่เกี่ยวข้องโดยรวม” ธานินทร์ ยืนยัน
ทำให้ได้นะเสี่ยเตี้ยง เพราะมีงานที่ต้องสะสางอีกเพียบ